Беҙҙең төбәк йәмәғәт ойошмаһына килгән милләттәштәргә лә ошо талапты ҡуябыҙ. Баш ҡалаға уҡырға килгән ауыл егеттәре-ҡыҙҙары ваҡытын бушҡа уҙғарып, дәрт-дарманын ҡайҙа ҡуйырға белмәй йөрөмәһен өсөн уларҙы үҙебеҙҙең эшкә ылыҡтырырға, дөрөҫ йүнәлеш бирергә тырышабыҙ. Был маҡсатта йәштәргә төрлө спорт ярыштары, мәҙәни саралар, форумдар үткәрәбеҙ. Күреүегеҙсә, төрлө райондарҙан килгән йәштәргә бер-береһе менән танышып, фекер алышып һәм берләшеп, ниндәйҙер үҙ проекттарын тормошҡа ашырыу өсөн ҡулайлы майҙансыҡ булдырғанбыҙ. Әйткәндәй, хәҙер йәштәр бизнес, үҙаллы үҫеш, практик әһәмиәте юғары булған кәңәшмәләрҙә, ултырыштарҙа әүҙем ҡатнаша. Ойошма ошоно иҫәпкә алып эшләй. Быйыл Баймаҡ районында I Башҡорт этнофорумын үткәрҙек. Ҡатнашыусылар башҡорт халҡының тарихы, мәҙәниәте, йолаларын өйрәнеп, төрлө эшҡыуарҙар, билдәле шәхестәр үткәргән оҫталыҡ дәрестәрендә фекер алышып, тәжрибә туплап ҡайтты. Әйткәндәй, бөтә ерҙә лә йәштәр йәмәғәт ойошмаларының яҡшы ниәттә ҡоролған пландарын тормошҡа ашырырға һәр яҡлап ярҙам итергә әҙер торалар. Тик мөмкинлектәрҙе иҫәпкә алып, көрсөк заманында йәшәүебеҙҙе иҫтән сығармай, реаль проекттар тәҡдим итеү мөһим.